CELEX: 62021CN0819
Language: bg
Date: 2021-12-22 00:00:00
Title: Дело C-819/21: Преюдициално запитване от Landgericht Aachen (Германия), постъпило на 22 декември 2021 г. — Staatsanwaltschaft Aachen

16.5.2022   
            
            
               BG
            
            
               Официален вестник на Европейския съюз
            
            
               C 198/17
            
         
      Преюдициално запитване от Landgericht Aachen (Германия), постъпило на 22 декември 2021 г. — Staatsanwaltschaft Aachen
      (Дело C-819/21)
      (2022/C 198/25)
      Език на производството: немски
      
         Запитваща юрисдикция
      
      Landgericht Aachen
      
         Страни в главното производство
      
      
         Искател: Staatsanwaltschaft Aachen
      
         Друга страна в производството: M.D.
      
         Преюдициални въпроси
      
      
                  1)
               
               
                  Може ли националният съд на изпълняващата държава членка, който е сезиран да се произнесе с решение за допускането на изпълнение на съдебно решение, на основание член 3, параграф 4 от Рамково решение 2008/909/ПВР (1) във връзка с член 47, втора алинея от Хартата на основните права на Европейския съюз да откаже признаването на съдебното решение на друга държава членка и изпълнението на наложеното с това съдебно решение наказание съгласно член 8 от Рамково решение 2008/909/ПВР, ако са налице основания да се приеме, че към датата на издаването на подлежащото на изпълнение решение, съответно на отнасящите се до него последващи решения, условията в тази държава членка са несъвместими с основното право на справедлив съдебен процес, тъй като самата съдебна система в тази държава членка вече не функционира съгласно залегналия в член 2 ДЕС принцип на правовата държава?
               
            
                  2)
               
               
                  Може ли националният съд на изпълняващата държава членка, който е сезиран да се произнесе с решение за допускането на изпълнение на съдебно решение, на основание член 3, параграф 4 от Рамково решение 2008/909/ПВР във връзка със залегналия в член 2 ДЕС принцип на правовата държава да откаже признаването на съдебното решение на друга държава членка и изпълнението на наложеното с това съдебно решение наказание съгласно член 8 от Рамково решение 2008/909/ПВР, ако са налице основания да се приеме, че към датата на издаване на решението, с което се допуска изпълнението, съдебната система в тази държава членка вече не функционира съгласно залегналия в член 2 ДЕС принцип на правовата държава?
               
            
                  3)
               
               
                  При положителен отговор на първи въпрос:
                  Трябва ли, преди да се откаже признаването на решение на национален съд на друга държава членка и изпълнението на наложеното с това съдебно решение наказание на основание член 3, параграф 4 от Рамково решение 2008/909/ПВР във връзка с член 47, втора алинея от Хартата на основните права на Европейския съюз, поради наличие на основания да се приеме, че условията в тази държава членка са несъвместими с основното право на справедлив съдебен процес, тъй като самата съдебна система в тази държава членка вече не функционира съгласно залегналия в член 2 ДЕС принцип на правовата държава, на втори етап да се провери дали несъвместимите с основното право на справедлив съдебен процес условия в съответното производство са се отразили неблагоприятно конкретно на осъденото лице/осъдените лица?
               
            
                  4)
               
               
                  При отрицателен отговор на първи и/или втори въпрос в смисъл, че решението дали условията в дадена държава членка са несъвместими с основното право на справедлив съдебен процес, тъй като самата съдебна система в тази държава членка вече не функционира съгласно принципа на правовата държава, следва да бъде постановено не от съдилищата на държавите членки, а от Съда на Европейския съюз:
                  функционирала ли е съдебната система на Република Полша на 7 август 2018 г. и/или на 16 юли 2019 г., съответно функционира ли съдебната система на Република Полша понастоящем съгласно принципа на правовата държава, произтичащ от член 2 ДЕС?
               
            
         (1)  Рамково решение 2008/909/ПВР на Съвета от 27 ноември 2008 година за прилагане на принципа за взаимно признаване към съдебни решения по наказателни дела, с които се налагат наказания лишаване от свобода или мерки, включващи лишаване от свобода, за целите на тяхното изпълнение в Европейския съюз (ОВ L 327, 2008 г., стр. 27).